CONSILIUL JUDEŢEAN OLT

**DIRECŢIA GENERALĂ DE ASISTENŢĂ SOCIALĂ**

**ŞI PROTECŢIA COPILULUI**

Nr. 58725 / 28.08.2023

Raport

cu privire la problemele persoanelor vârstnice

**Comitetul Consultativ de Dialog Civic pentru Problemele**

**Persoanelor Vârstnice**

**Tema sedinței: *,,Servicii sociale acordate persoanelor vârstnice;***

Persoanele vârstnice reprezintă o categorie de populație vulnerabilă ale căror probleme trebuie avute în vedere cu prioritate.

In situatia persoanei varstnice singure sau a carei familie nu poate sa asigure, partial sau integral, ingrijirea si intretinerea acesteia, statul intervine prin acordarea de beneficii de asistenta sociala si servicii sociale adecvate nevoilor strict individuale ale persoanei varstnice, în conformitate cu Legea nr. 292/2011 asistenței sociale și Legea 17/2000privind asistenta sociala a persoanelor varstnice*,* republicata, cu modificarile si completarile ulterioare

Pentru a identifica și a răspunde cât mai adecvat nevoilor sociale ale persoanelor vârstnice și condițiilor particulare în care aceștia se află, serviciile sociale se organizează cu prioritate la nivelul comunităților locale.

**Servicii comunitare pentru persoanele vârstnice**

Prima institutie chemată să răspundă nevoilor persoanelor varstnice este Primaria de care apartine localitatea de domiciliu a persoanei în cauză, prin acordarea de servicii comunitare care au in vedere ingrijirea temporara sau de lunga durata:

**a)** la domiciliul sau la resedinta persoanei varstnice;

b) in centre de zi de asistenta si recuperare;

c) intr-un camin pentru persoane varstnice, intr-o locuinta protejata sau in alt centru rezidential

Potrivit Legii 17/2000 *privind asistenta sociala a persoanelor varstnice,* republicata, cu modificarile si completarile ulterioare, organizarea serviciilor comunitare asigurate persoanelor vârstnice la domiciliu, ,,revine autorităților administrației publice locale, prin serviciile publice de asistență socială direct sau în baza convențiilor de parteneriat și a contractelor de servicii sociale încheiate cu alți furnizori publici sau privați de servicii sociale care dețin licență de funcționare pentru servicii de îngrijire la domiciliu.,,

**Serviciile comunitare asigurate persoanelor vârstnice la domiciliu sunt**:

- servicii de ingrijire personala prevăzute în Legea nr. 292/2011, art.31 alin(1),, Serviciile de ingrijire personala se adreseaza persoanelor dependente care, ca urmare a pierderii autonomiei functionale din cauze fizice, psihice sau mintale, necesita ajutor semnificativ pentru a realiza activitatile uzuale ale vietii de zi cu zi”. Conform art.32 alin(1) ,,Ajutorul acordat pentru indeplinirea activitatilor uzuale ale vietii zilnice priveste doua categorii de activitati:

a) activitati de baza ale vietii zilnice, in principal: asigurarea igienei corporale, imbracare si dezbracare, hranire si hidratare, asigurarea igienei eliminarilor, transfer si mobilizare, deplasare in interior, comunicare;

b) activitati instrumentale ale vietii zilnice, in principal: prepararea hranei, efectuarea de cumparaturi, activitati de menaj si spalatorie, facilitarea deplasarii in exterior si insotire, activitati de administrare si gestionare a bunurilor, acompaniere si socializare”.

   - servicii prevăzute în Legea nr. 292/2011, art.33 alin. (1) lit.b) și c) ,, Serviciile de ingrijire personala se pot organiza si acorda integrat cu alte servicii, cum ar fi: servicii de reabilitare si adaptare a ambientului: mici amenajari, reparatii si altele asemenea; alte servicii de recuperare/reabilitare: kinetoterapie, fizioterapie, gimnastica medicala, terapie ocupationala, psihoterapie, psihopedagogie, logopedie podologie si altele asemenea”.

   - servicii medicale, sub forma consultațiilor și îngrijirilor medicale la domiciliu sau în instituții de sănătate, consultații și îngrijiri stomatologice, administrarea de medicamente, acordarea de materiale sanitare și de dispozitive medicale

  **Cămine pentru persoane vârstnice**

În cazul în care îngrijirea persoanelor vârstnice nu se poate acorda la domiciliu, îngrijirea acestora poate fi dispusă într-un centru rezidențial – cămin pentru persoane vârstnice.

În ceea ce priveşte sprijinirea persoanelor vârstnice prin servicii sociale care oferă şi cazare, DGASPC Olt, prin Serviciul Management de caz pentru adulți, asistență persoane vârstnice și monitorizare servicii sociale colaborează în permanență cu autoritățile publice locale.

Pentru D.G.A.S.P.C. Olt există o permanentă preocupare de creare și menținere a serviciilor oferite persoanelor vârstnice la nivelul Standardelor minime de calitate prin asigurarea resurselor umane, financiare și materiale necesare.

În subordinea DGASPC Olt funcționează 2 Cămine pentru persoane vârstnice în regim rezidențial (CPV Fălcoiu și CPV Slatina din cadrul Complexului Servicii Persoane Adulte Slatina), cu o capacitate totală de 100 de locuri.

Accesul unei persoane într-un cămin pentru persoane vârstnice se face având în vedere următoarele **criterii de eligibilitate** :

1. necesită îngrijire medicală permanentă deosebită, care nu poate fi asigurată la domiciliu
2. nu se poate gospodări singură
3. este lipsită de susţinători legali sau aceştia nu pot să-şi îndeplinească obligaţiile datorită stării de sănătate sau situaţiei economice şi a sarcinilor de familie
4. nu are locuinţă şi nu realizează venituri proprii

La baza admiterii într-un cămin pentru persoane vârstnice se află :

* evaluarea socială
* evaluarea situaţiei economice
* evaluarea stării de sănătate
* evaluarea gradului de dependenţă, conform anchetei sociale şi a celorlalte documente depuse la dosar, cu respectarea criteriilor prevăzute în grila naţională de evaluare a nevoilor persoanelor vârstnice.

Pentru a fi evaluat în vederea admiterii, solicitantul trebuie să îndeplinească următoarele condiţii :

* să fie persoană vârstnică
* să aibă domiciliul stabil sau reședința în judeţul Olt

**Principalele servicii/ activități asigurate de Căminele pentru persoane vârstnice**

Principalele funcţii ale serviciului social sunt următoarele:

*de furnizare a serviciilor sociale de interes public general/ local, prin asigurarea următoarelor activităţi*:

* *îngrijire personală*;
* *asistență pentru sănătate*
* *recuperare/reabilitare funcțională*
* *viață activă și contacte sociale*
* *integrare/reintegrare socială*
* *asistență în caz de deces*

**Contribuția persoanelor vârstnice sau a susținătorilor legali ai acestora**

Persoanele varstnice care se incadreaza in grila de evaluare a nevoilor

persoanelor varstnice indreptatite sa beneficieze de servicii de asistenta sociala si care realizeaza venituri, contribuie cu cota parte de 60% din veniturile totale realizate, fara sa depaseasca cuantumul contributiei, individualizat, în funcție de gradul de dependență a persoanei vârstnice, după cum urmează: gradul I – 1544lei – persoane dependente; gradul II – 1531 lei – persoane semidependente și gradul III – 1509lei – persoane care nu sunt dependente, conform Hotărârii Consiliului Județean Olt nr. 4/26.01.2023.

Diferența pana la concurența valorii integrale a contribuției lunare de intreținere se va plăti de catre sustinătorii legali ai persoanelor varstnice ingrijite in camine, daca realizeaza venit lunar pe membru de familie in cuantum mai mare decat valoarea neta a salariului de baza minim brut pe tara garantat în plata, stabilit potrivit legii.

Persoanele vârstnice care nu au venituri și nici susținători legali, nu datorează contribuție de întreținere, aceasta fiind asigurată din bugetul județean.

**Alte tipuri de prestații și servicii sociale**

Trebuie precizat că ***Legea nr. 17/2000*** *privind asistenta sociala a persoanelor varstnice,* **nu ingradește** posibilitatea celor indreptățiți din considerente medicale de a se adresa Comisiei de evaluare a persoanei adulte cu handicap Olt, care funcționează in sediul D.G.A.S.P.C. Olt, str. Dragănești, nr. 7, Slatina.

Persoanele vârstnice încadrate intr-un grad de handicap au dreptul să beneficieze, la cerere, de prestatiile sociale conform prevederilor art. 57 alin (4) lit. a) si b) din ***Legea nr. 448/2006*** *privind protectia si promovarea drepturilor persoanelor cu handicap,* republicata, cu modificarile ulterioare, potrivit caruia “ Adultul cu handicap beneficiază, de următoarele prestații sociale:

a) indemnizatie lunara, indiferent de venituri

b) buget personal complementar lunar, indiferent de venituri.

Deasemenea, potrivit prevederile art. 53. alin (1) din ***Legea nr. 448/2006*** *privind protectia si promovarea drepturilor persoanelor cu handicap,* republicată, cu modificarile și completările ulterioare, “**Persoana cu handicap are dreptul să fie îngrijită şi protejată într-un centru din localitatea/judeţul în a cărei/cărui rază teritorială îşi are domiciliul sau reşedinţa”** .

În acest sens, se pot accesa serviciile sociale oferite în Centrele de Îngrijire și Asistență care funcționează în subordinea D.G.A.S.P.C. Olt.

91 de persoane vârstnice care sunt încadrate într-un grad de handicap beneficiază de servicii adecvate în cadrul Centrelor pentru persoane cu dizabilități (CIA Slatina din cadrul Complexului Servicii Persoane Adulte Slatina, CIA Spineni, CIA Şopârliţa, CIA Băbiciu și CIA Corabia), unde primesc îngrijire specializată.

**Centre de zi**

DGASPC Olt furnizează servicii sociale fără cazare persoanelor vârstnice în cadrul Complexului servicii pentru persoane adulte cu dizabilități și alte persoane aflate în situații de nevoie Slatina, având în structura sa două servicii sociale în regim nerezidențial: Centrul de zi pentru persoane adulte cu dizabilități cu o capacitate de 20 de locuri și Centrul de zi de consiliere și informare pentru alte persoane aflate în situații de nevoie, unde beneficiază, în prezent 40 de persoane de servicii adecvate.

Misiunea acestor unități este de a asigura servicii sociale specializate în interesul persoanei vârstnice prin abordarea individualizată şi centrată pe persoană, în scopul prevenirii marginalizării sociale, însingurării și sprijinirea integrării sociale a acestora, riscuri evidente la care sunt supuse persoanele vârstnice.

La nivelul fiecărei unități, pe lângă personalul specializat de îngrijire personală și asistență medicală, sunt constituite echipe multidisciplinare (asistent social, medic, psiholog, asistent medical) coordonate de un manager de caz, cu scopul de răspunde prompt nevoilor individuale ale persoanei și de a urmări evoluția beneficiarului în timp.

În activitatea pe care o desfășoară, personalul angajat din centre are ca principal obiectiv creearea unei mediu familial și creșterea continuă a calității vieții beneficiarilor.

DGASPC Olt s-a preocupat în permanență de atragerea voluntarilor pentru desfășurarea activităților specifice centrelor, dezvoltarea procesului de integrare socială sau colaborarea cu aceștia, ajutând în procesul de incluziune socială al beneficiarilor.

Atât serviciile sociale cu cazare cât și cele fără cazare aflate în subordinea DGASPC Olt, furnizor de servicii sociale acreditat, sunt servicii sociale licențiate, fiind îndeplinite în totalitate standardele minime obligatorii de calitate în vigoare.

Pentru menținerea si dezvoltarea capacitaților intelectuale, a capacitații funcționale, pentru fructificarea timpului liber, beneficiarii centrelor noastre desfășoară activități de socializare, de autogospodărire, croșetează, citesc, joacă table, vizionează programe TV preferate, ascultă muzică, merg în comunitate pentru a efectua cumpărături și a socializa. Aceștia sunt antrenați în terapii de stimulare cognitivă pe diferite abilități cognitive(atenție, concentrare, orientare, memorie) și în alte activități pentru îmbunătățirea calității vieții: optimizarea memoriei(povești din viața personală), exerciții de atenție, limbaj, ordonare cu sens, gimnastică, audiții muzicale, meloterapie, artterapie. De asemenea, sunt organizate excursii în diferite locuri din județ sau țară (mânăstiri, parcuri, iarbă verde, etc..).

Pentru combaterea riscului de excluziune socială şi creşterea calităţii vieţii persoanelor vârstnice, în conformitate cu Strategia județeană de dezvoltare a serviciilor sociale în domeniul asistenței sociale și protecției copilului pe termen mediu și lung se va acorda atenţie cu prioritate modernizării /îmbunătăţirii serviciilor sociale existente şi dezvoltării serviciilor din cadrul D.G.A.S.P.C. Olt, precum și pe diversificarea serviciilor şi dezvoltarea de servicii la nivel local.

Precizăm că centrele rezidențiale pentru persoane adulte cu dizabilități din subordinea DGASPC Olt cu o capacitate mai mare de 50 de locuri au fost supuse unui proces de restructurare, în conformitate cu prevederile Art. II, alin. (3,4) din Ordonanța de Urgență 69/2018 pentru modificarea și completarea Legii nr. 448/2006, coroborat cu art. 25 din Decizia ANPD nr. 878/2018, proces ce a fost încheiat pentru trei centre și anume, Centrul de îngrijire și asistență Șopârlița, Centrul de îngrijire și asistență Corabia și Centrul de abilitare și reabilitare Cezieni, urmând ca până la sfârșitul anului 2023 să se încheie acest proces și pentru Centrul de îngrijire și asistență Spineni și pentru Centrul de îngrijire și asistență Slatina.

Menționăm că în vederea restructurării Centrului de îngrijire și asistență Slatina, prin reducerea capacității la 50 de locuri este necesară înființarea Centrului de îngrijire și asistență Fălcoiu cu o capacitate de 50 de locuri, în care se va asigura transferul persoanelor cu recomandare de servicii într-un CIA, în acest sens, fiind în plin proces de construcție, o clădire nouă cu această destinație.

De asemenea, menționăm că a fost publicată în Monitorul Oficial Nr. 19/06.01.2023, Legea nr. 7 privind susținerea procesului de dezinstituționalizare a persoanelor adulte cu dizabilități și aplicarea unor măsuri de accelerare a acestuia și de prevenire a instituționalizării, precum și pentru modificarea și completarea unor acte normative, precum și Hotărârea nr. 1543/19.12.2022 publicată în Monitorul Oficial Nr. 1249/23.12.2022 pentru aprobarea Strategiei naționale privind prevenirea instituționalizării persoanelor adulte cu dizabilități și accelerarea procesului de dezinstituționalizare, pentru perioada 2022-2030.

În conformitate cu prevederile Art.9, alin. (1) din Legea 7, obiectivele planificate la nivel național, ca ținte asociate indicatorilor-cheie de performanță, sunt:,,până la data de 30 iunie 2026, procentul persoanelor adulte cu dizabilități instituționalizate se reduce cu 32% din numărul total de persoane asistate în cadrul sistemului rezidențial la sfârșitul anului 2020, ceea ce înseamnă că, la nivelul județului Olt, un număr de 130 de persoane cu dizabilități asistate trebuie să beneficieze de sprijin în vederea dezinstituționalizării și de punerea în practică a parcursului de trai independent.

Urmare demersurilor DGASPC Olt, a fost înființat prin Hotărârea Consiliului Județean nr. 76/ 27.04.2023, Comitetul pentru accelerarea procesului de dezinstituționalizare și de prevenire a instituționalizării prevăzut la art.15 din Legea nr.7/2023.

De asemenea, în conformitate cu art.13 din Legea 7, admiterea în centrele rezidențiale pentru persoane adulte cu dizabilități, se realizează pe baza metodologiei de admitere a persoanei cu dizabilități în mediul rezidențial, aprobată prin Ordinul 235/2023, iar în centrele rezidențiale care au în implementare planuri de restructurare(CIA Slatina, CIA Spineni) nu se efectuează admiteri. (Art.12, alin. (1)).

Conform acestei metodologii, admiterea se efectuează pentru o perioadă de până la 24 de luni, în funcție de tipul serviciului oferit, urmând ca beneficiarul să fie dezinstituționalizat potrivit Legii 7/2023 și se efectuează pe locurile vacante, în limita a 5% pe an, din numărul total de beneficiari ce vor fi dezinstituționalizați până la data de 30.06.2026, potrivit ordinului președintelui Autorității Naționale pentru Protecția Drepturilor Persoanelor cu Dizabilități, prin care se stabilesc obiectivele asociate indicatorilor-cheie de performanță, planificate la nivelul fiecărui județ.

De menționat că în interiorul acestui procent, DGASPC Olt are obligația conform Legii 448/2006, de a prelua tinerii care provin din sistemul de protecție a copilului, care nu pot fi integrați în comunitate, iar un procent de aproximativ 60% dintre beneficiari sunt persoane adulte cu dizabilități puse sub interdicție judecătorească pentru care dezinstituționalizarea nu poate fi realizată.

Autoritățile administrației publice locale, împreună cu direcțiile generale de asistență socială și protecția copilului județene, urmăresc realizarea scopului, a obiectivelor și indicatorilor de performanță aferenți procesului de dezinstituționalizare și de prevenire a instituționalizării persoanelor adulte cu dizabilități.

În acest sens, un rol deosebit de important îl are activitatea de prevenire a instituționalizării persoanelor vârstnice și persoanelor adulte cu dizabilități aflate în situații de vulnerabilitate sau de risc, autoritățile administrației publice locale având obligația să identifice nevoile locale și să dezvolte serviciile sociale necesare la nivelul comunității.

**DIRECTOR GENERAL,**

**RĂDIȚA PIROȘCA**

**DIRECTOR GENERAL ADJ., ȘEF SERVICIU**

SORIN MIHAIL GHEORGHE MĂDĂLINA ȘTEFANIA PETRE